Source: http://www.bihon.ro/avem-de-luat-o-revansa/1093075
Timestamp: 2019-10-23 05:25:06+00:00

Document:
Avem de luat o revansa - BIHON
Avem de luat o revansa
17. aprilie 2012 14:38
Baschetbaliştii de la CSM Oradea dispută miercurii meciul trei cu CSU Asesoft Ploieşti.
CSU Asesoft Ploieşti conduce cu scorul general de 2-0 în disputa cu CSM Oradea din sferturile de finală ale turneului play-off, dar întâlnirea nu este încă tranşată.
„Am pierdut o luptă, dar războiul nu este încă pierdut. Sigur că nu suntem foarte fericiţi după înfrângerea nemeritată din cel de-al doilea meci, dar aceasta aparţine de acum trecutului. Ne gândim doar la meciul de mâine, pe care vrem să-l câştigăm. Băieţii sunt foarte mobilizaţi şi doresc să câştige”, a afirmat ieri managerul echipei CSM Oradea, Şerban Sere. Oficialul orădean este însă conştient că misiunea formaţiei sale va fi foarte dificilă. „Întâlnim un adversar extrem de valoros şi de experimentat. Atuul nostru este dorinţa foarte mare de victorie a băieţilor, ei vor să demonstreze că pot bate Asesoftul. Putem promite că echipa va da tot ce poate pentru a câştiga. Rămâne de văzut dacă vom şi putea, pentru că nu întâlnim o echipă oarecare, ci una foarte bună, cea mai bună din ultimele ediţii. În tot cazul, cred că Asesoftul va trebui să joace foarte bine dacă ne va învinge”, a menţionat Şerban Sere.
Fără motivaţie specială
Căpitanul echipei noastre, Nemanja Maric a declarat că el şi coechipierii săi nu au nevoie de vreo motivaţie specială pentru a câştiga meciul de miercurii. „Nu avem nevoie de niciun stimulent financiar pentru a câştiga în faţa Asesoftului. Ce altă motivaţie mai mare ar putea fi decât dorinţa noastră de a învinge o astfel de echipă? Am fost atât de aproape de un succes în a doua partidă de la Brazi, dar nu ne-a reuşit. Avem de luat o revanşă în faţa ploieştenilor şi sperăm ca de data aceasta să nu ne scape victoria. Sunt sigur că putem câştiga, ne-am refăcut fizic şi mai ales mental după primele două meciuri şi acum nu ne gândim decât la victorie”, spune căpitanul CSM Digi.
Managerul Şerban Sere opinează că aportul publicului ar putea constitui un factor decisiv pentru victoria gazdelor. „Nu putem spune că suntem favoriţi într-un meci cu Asesoft Ploieşti, dar mobilizarea exemplară a jucătorilor şi susţinerea suporterilor noştri ar putea cântări decisiv într-o astfel de confruntare”.
Antrenorul Cristian Achim va putea conta pe întregul lot de jucători, cu excepţia lui Vasile Ştefan, care este accidentat.
Partida CSM Oradea – CSU Asesoft are loc miercuri la Arena „Antonio Alexe”, cu începere de la ora 18:30.
Taguri: csm oradea, CSU Asesoft Ploieşti

References: CSM 
 CSM 
 CSM 
 CSM 
 CSM 
 csm